આદ્યાત્મિક ગુરૂ તરીકે પંકાયેલા શ્રી શ્રી રવિશંકરે રામજન્મભૂમિ વિવાદનો કોર્ટ બહાર ઉકેલ લાવવાની ચર્ચા કરવા શુક્રવારે ઓલ ઈન્ડિયા મુસ્લિમ પર્સનલ લો બોર્ડના છ સભ્યોને બેંગલોર નોંતરેલા. આ સિવાય શિયા ને મુસ્લિમોના બીજા ફિરકાના મુસ્લિમોને પણ તેમણે નોંતરેલા. રવિશંકર તરફથી એવો દાવો કરાયેલો કે કુલ ૧૬ સંગઠનો આ ચર્ચામાં હાજર રહેલાં. રવિશંકરે આ બધાં સાથે ત્રણ કલાક લગી ફીફાં ખાંડ્યાં હતાં ને એ પછી શું શું નક્કી કર્યું એ રામ જાણે, પણ આ બેઠક પછી ઓલ ઈન્ડિયા મુસ્લિમ પર્સનલ લો બોર્ડના સભ્ય એવા મૌલાના સૈયદ સલમાન હુસૈની નદવીએ એવો મમરો મૂક્યો હતો કે, ઈસ્લામમાં કોઈ પણ મસ્જિદને ઉઠાવીને બીજે ખસેડવાની તરફેણ કરાઈ છે. મૌલાના નદવીએ એમ પણ કહ્યું કે, આ વિવાદમાં જે પણ ચુકાદો આવશે તે કોઈ એક પક્ષની તરફેણમાં આવશે તેથી બીજા પક્ષ નારાજ થશે ને સરવાળે હિંદુ-મુસ્લિમોમાં મનભેદ થશે. આ સ્થિતિ પેદા ના થાય એટલા માટે કોર્ટની બહાર આ વિવાદ ઉકેલાય તો સારું.